Rokan ja Suden saapuminen

*> - Mikä teidän nimenne on?
> - Sus. Sotamies Susha mie oon.
> - Siis Susi... Entä teidän nimenne?
> - Rokkaha mie. Antero on etunim. Antiksha minnuu on sanottu koko ikkäi, ja niihä mie sanon itsekkii.
>
>*
*Rokan ja Suden saapuminen* on Tuntemattoman Sotilaan kohtaus, joka käsittelee alikersantti Rokan ja sotamies Suden saapumista täydennysmiehinä konekiväärikomppaniaan ja heidän lähettämistään Koskelan joukkueeseen. Kohtaus myös alustaa konfliktin Rokan ja Lammion välillä, joskin vasta ensimmäinen sotatoimi, johon Rokka ja Susi osallistuvat, eli Vesistön ylitys laukaiseen konfliktin varsinaisesti aluilleen. Kohtauksessa on vahva esittely Rokan ja Suden luonteista, jotka ovat toistensa täysiä vastakohtia. Toteutus poikkeaa kirjasta yksityiskohdissaan varsinkin Mollbergin ja Louhimiehen elokuvissa.

## Ajankohta

Kohtaus tapahtuu noin puolivälissä elokuuta 1941. Kirjassa mainitaan sivua aiemmin olevan "jo elokuu". Vuoden 2017 elokuvassa esitetään ennen kohtausta Rokan lähtö kotitilaltaan tekstillä "Elokuu 1941". Lähtökohtauksen ajallinen mahdollisuus on kyseenalainen, sillä Rokka on Kannaksen itäosasta Vuoksen rannalta ja tuo alue on hädintuskin vallattu elokuussa 1941 puhumattakaan, että siviilit olisivat vielä palanneet tiloilleen. Kohtaus tapahtuu illalla.

## Paikka

Itä-Karjalassa, komppanian ollessa pitkässä levossa metsässä telttamajoituksessa.

## Kohtauksen kulku kirjan mukaan

Rokka ja Susi saapuvat Koskelan telttaan, jossa Rokka kyselee "Mis tää herroi on?" ja Koskelan tultua mainituksi sanoo hakevansa komppanianpäällikköä. Rokalle neuvotaan komentoteltan sijainti, ja hän suuntaa sinne Suden kanssa ilmoittautumaan komppanianpäällikkö Lammiolle. Lammio on komentoteltassa kuuntelemassa radiota.

Rokka ilmoittaa heidän olevan täydennysmiehiä ja ojentaa paperit Lammiolle, joka kummastelee Rokan alikersanttiutta. Rokka vastaa tähän saaneensa natsat talvisodassa ja syytä hän ei tiedä.

Rokka pyytää Lammiota järjestämään hänet ja Suden samaan ryhmään, koska he ovat naapurimiehiä. Lammio loukkaantuu pyynnöstä ja Rokan sinuttelusta. Hän huomauttaa, ettei tämä ole reserviläisrykmentti ja ettei sinuttelusta sallita poikkeuksia, koska se laskisi varusmiestenkin kuria. Rokka esiintyy lauseen verran anteeksipyytävässä sävyssä, sanoo Lammiota "herra luutnantiksi", mutta jatkaa sinuttelua.

Lammio kysyy tulijoiden nimet ja ilmoittaa, ettei Rokalle ole avointa ryhmänjohtajan tointa, joten hän komentaa heidät molemmat Koskelan joukkueeseen ja antaa Koskelan toimeksi määrätä Rokan ja Suden ryhmiin.

Koskelan teltan sijainnin kuultuaan ja todettuaan sen olevan teltta, jossa he jo kävivät, miehet poistuvat. Susi ilmaisee jo tässä vaiheessa epäilyksensä komppanianpäälliköstä: "Täähä tärkiä ukko ol. Noita jos o enemmä ni ei myö Antti viihytä". Rokka lohduttaa Sutta, että he pärjäävät ja ovat aina ennenkin tulleet toimeen. Hän toteaa myös, että "hää on kovi nuor" ja täällä vissii kaikki upseerit ovat "kapiukkoi" .

Miehet menevät Koskelan telttaan ja esittelevät itsensä. Rokka pulisee vilkkaasti joutavia ja kyselee onko Koskelalta mennyt miehiä kun täydennyksen hänelle antoivat, mutta nukahtaa hetkessä, sillä hän on Suden sanoin "pikaunine" .

## Kohtaus vuoden 1955 elokuvassa

Laineen elokuvassa näytetään Lammion teltan kyselykohtaus. Miesten saapuessa Lammion teltalle hän on siellä täydessä asepuvussa kuuntelemassa radiosta tulevaa Miliza Korjuksen esittämää kappaletta "Warum". Kohtaus jatkuu kirjaa muistuttavasti loppuun asti, joskaan Rokka ei sano "herra luutnantiksi" Lammiota kuten kirjassa, vaan sinuttelee koko ajan eikä Lammio viittaa varusmiesten kuriin.

## Kohtaus vuoden 1985 elokuvassa

Mollbergin elokuvassa näytetään myös teltan sijainnin tiedustelukohtaus. Lammio on teltassaan kuntoilemassa paitasillaan miesten saapuessa ja seisoo käsillään. Radio ei ole päällä. Lammio esiintyy erittäin muodollisesti, muttei mainitse varusmiesten kuria. Rokka on vaisumpi kuin kirjassa tai toisissa elokuvissa ulkoanniltaan Suden ollessa vaisu kuten kirjassa hänet kuvataan. Koskelan telttaan paluu ei ole yhtä äänekäs kuin kirjassa tai vuoden 1955 elokuvassa.

## Kohtaus vuoden 2017 elokuvassa

Tässä elokuvassa kohtausta on laajennettu Rokan lähdöllä kotoaan sotaan ja Rokan kirjassa tuloaan seuraavana päivänä muistelemalla saksalaisten näkemisellä ollessaan matkalla rintamalle . Koskelan teltassa käynti on jätetty pois ja miehet saapuvat suoraan Lammion telttaan. Lammio on tupakoimassa ja selaa papereitaan pöydän ääressä. Radio ei ole päällä. Lammio sanoessaan varusmieskurista viittaa katsellaan teltassa oleviin varusmiehiin. Koskelan telttaan paluuta ei näytetä, vaan seuraava kohtaus on aamulla.

## Lähteet

1. ↑ Linna. Väinö 1954. Tuntematon sotilas. s. 146
2. ↑ Linna. Väinö 1954. Tuntematon sotilas. s. 148
3. ↑ Linna. Väinö 1954. Tuntematon sotilas. s. 149
4. ↑ Linna. Väinö 1954. Tuntematon sotilas. s. 150